wickkiey/tamil-wikipedia-chunked huggingface dataset:
# சேலையூர் அமிர்தகடேசுவரர் கோயில்

## கோயில் அமைப்பு

மூலவர் அமிர்தகடேசுவரர் சுயம்பு லிங்கமாகவும் அபிராமி அம்மனும் தனித்தனி சன்னிதிகளில் உள்ளனர். சுவாமி மற்றும் அம்மன் சன்னிதியை அடுத்து அமைக்கப்பட்டுள்ள ஸ்ரீ சோடச மகாலட்சுமி மகாமண்டபத்தில் பதினாறு தூண்களில் பதினாறு இலட்சுமியரின் சிலைகள் வடிக்கப்பட்டுள்ளன. உட்சுற்றுச் சுவரில் நர்த்தன விநாயகர், மகா விஷ்ணு, பிரம்மா, தட்சிணா மூர்த்தி, துர்க்கை சன்னிதிகள் தனித்தனியே அமைக்கப்பட்டுள்ளன. விநாயகர், நால்வர் (திருநாவுக்கரசர், திருஞானசம்பந்தர், சுந்தரர், மாணிக்கவாசகர்), சீனிவாசன் -பத்மாவதி தாயார், வள்ளி-தேவானை உடனுறை சுப்பிரமணியர், நவக்கிரகங்கள், கால பைரவர், சூரியர், சந்திரன், ஐயப்பன், ஆஞ்சநேயர் மற்றும் ஆதிபராசக்தி ஆகிய தெய்வங்களுக்குத் தனித்தனி சன்னிதிகள் இங்குள்ளன. இக்கோயிலின் இராஜகோபுரம் மூன்றுநிலை கொண்டுள்ளது.
| மூலவர் | அமிர்தகடேசுவரர் |
| --- | --- |
| அம்மன்/தாயார் | அபிராமி அம்மன் |
| தல விருட்சம் |  |
| தீர்த்தம் | அமிர்த புஷ்கரிணி |
# சேலையூர் அமிர்தகடேசுவரர் கோயில்

## கோயில் அமைப்பு

### பதினாறு இலட்சுமிகள்

சோடச மகாலட்சுமி மகாமண்டபத்தின் பதினாறு தூண்களில் வடிக்கப்பட்டுள்ள பதினாறு இலட்சுமியரின் பெயர்கள்:
1. சந்தானலட்சுமி
1. விஜயலட்சுமி
1. வீரலட்சுமி
1. கீர்த்திலட்சுமி
1. ஞானலட்சுமி
1. சௌபாக்கியலட்சுமி
1. புஷ்பலட்சுமி
1. சௌந்தர்யலட்சுமி
1. சக்திலட்சுமி
1. வராகிலட்சுமி
1. சாம்ராஜ்யலட்சுமி
1. ஆரோக்கியலட்சுமி
1. சியாமளலட்சுமி
1. மேதாலட்சுமி
1. வித்யாலட்சுமி
1. சாந்திலட்சுமி
# சேலையூர் அமிர்தகடேசுவரர் கோயில்

## தல வரலாறு

ஒரு காலத்தில் மண்மேடாக இருந்த இந்த இடத்தில் மண்ணை அகற்றும் போது அமிர்தகடேசுவரர் மூலச்சிலையும்அருகிலுள்ள முத்தாலம்மன் கோயிலில் கிடைத்த சில சிலைகளில் அபிராமி அம்மன் சிலையும் கிடைத்தன. சிலைகள் கிடைத்ததால் இவ்வூர் சிலையூர் எனப் பெயர்பெற்று நாளடைவில் அப்பெயர் சேலையூர் என மாறிவிட்டது. 1972 ஆம் ஆண்டு இக்கோயில் கும்பாபிஷேகம் நடைபெற்றது.
# சேலையூர் அமிர்தகடேசுவரர் கோயில்

## திருக்குளம்

கோயிலுக்குள்ளாக அமிர்தபுஷ்கரிணி (நாதன் திருக்குளம்) செவ்வக வடிவில் அமைந்துள்ளது. அதன் மூன்று உட்சுற்றுச் சுவர்களில் கங்கை முதல் பொருநை வரையான 18 நதிகளின் சிலைகள் வடிக்கப்பட்டுள்ளன. அந்தந்த சிலைகளுக்கருகில் அவற்றின் பெயர்கள் எழுதப்பட்டுள்ளன. சிலைகளிலிருந்து நீர் கொட்டுவதுபோல அமைந்துள்ளது. ஒவ்வொரு ஆண்டும் மாசிமகத்தன்று இந்த 18 நதிகளிலிருந்து நீர் கொண்டுவரப்பட்டு இச்சிலைகளுக்கு சிறப்பு பூசைகள் நடைபெற்றபின் அந்நதிநீர்கள் குளத்தில் ஊற்றப்படுகின்றன.  
பதினெட்டு நதிகள்:
1. கங்கை
1. யமுனை
1. சிந்து
1. பிரம்மபுத்திரை
1. கோதாவரி
1. சூரியை
1. சந்திரை
1. கிருஷ்ணை
1. நர்மதை
1. தபதி
1. துங்கபத்திரை
1. காவேரி
1. பாலாறு
1. வைகை
1. பொருநை
1. பம்பை
# சேலையூர் அமிர்தகடேசுவரர் கோயில்

## சிறப்பு

ஆண்டுதோறும் மாசிமகம் இங்கு சிறப்பாகக் கொண்டாடப்படுகிறது. மாசி மகத்தன்று பதினெட்டு நதிகளின் நீர் கொணரப்பட்டு, அத் தீர்த்தத்தால் பதினெட்டு நதி தேவதைகளுக்கும் தனித்தனியாக பூஜை செய்து, பின்னர் திருக்குளத்தில் கலக்கப்படுகிறது. பின்னர் பக்தர்கள் 18 நதிகளிலும் தனித்தனியாக கொட்டும் தீர்த்தத்தில், வரிசையாக குளத்தைச் சுற்றி நீராடிக் கடைசியில் 18 நதி நீரும் கலந்துள்ள திருக்குளத்தில் நீராடி அமிர்தகடேசுவரரையும் அபிராமி அம்மனையும் வணங்குவர். திருக்கடையூரில் நடைபெறும் சஷ்டியப்த பூர்த்தி போன்று இங்கும் நடைபெறுகிறது. தை அமாவாசையன்று, மாலை அபிராமி அந்தாதி பாடப்படுகிறது. இங்குள்ள அம்மன் ஒரு அடி முன்னே எடுத்துவைத்தது போல இருப்பது ஒரு சிறப்பு. அம்மனை ஒருதரம் சுற்றிவந்தால் ஷோடச மண்டபத்தில் அமைந்திருக்கும் பதினாறு லட்சுமிகளை வலம் வரும் பலனுண்டு. ஞாயிற்றுக்கிழமை மாலையில் சரபேசுவரருக்குச் சிறப்பு பூசை நடைபெறுகிறது.
# தானிப்பாடி

**தானிப்பாடி** (*Tanippadi*) அல்லது **தனிப்பாடி** என்பது தமிழ்நாட்டில் திருவண்ணாமலை மாவட்டத்தில் தண்டராம்பட்டு வட்டத்தில் உள்ள ஒரு பேரூராட்சி ஆகும். இப்பேரூராட்சி திருவண்ணாமலை - சேலம் மாநில நெடுஞ்சாலையில் அமைந்துள்ளது. தண்டராம்பட்டு வட்டத்தின் இரண்டாவது பெரிய நகரமாகும்.
# தானிப்பாடி

## மக்கள் தொகை

2011 மக்கள் தொகை கணக்கெடுப்பின்படி தானிப்பாடி கிராமத்தின் மக்கள் தொகை 10,294. இதில் 5158 ஆண்கள் பேர், பெண்கள் 5136 பேர். தானிப்பாடி கிராமத்தின் சராசரி பாலின விகிதம் 996 ஆகும். இது தமிழ்நாட்டின் மாநில சராசரியான 996ஐ ஒத்துள்ளது. மக்கள் தொகை கணக்கெடுப்பின்படி தானிப்பாடியின் குழந்தை பாலின விகிதம் 823 ஆகும். இது தமிழக சராசரியான 943ஐ விடக் குறைவு.
# ஈவிசைட்-கென்னலி அடுக்கு

**ஈவிசைட்-கென்னலி அடுக்கு** (Heaviside- kennelly layer ) என்பது வானொலி அதிர்வெண்ணுடைய மின்காந்த அலைகளைத் திருப்பவல்லதும் பூமியின் பரப்பின் மேல் 90 முதல் 135 கிலோ மீட்டர் வரை பரவியுள்ளதுமான அயனி மண்டலத்தின் பகுதியாகும். இப்பகுதியின் காரணமாகவே பூமியின் வளைவையும் கடந்து வானொலி தொடர்பு ஏற்பட ஏதுவாகிறது.
# விம்மல் (ஒலியியல்)

ஒலியியலில், **விம்மல்** (*beat*) எனப்படுவது சிறு வேறுபாட்டைக் கொண்ட அதிர்வெண்களைக் கொண்ட இரண்டு ஒலிகளுக்கிடையேயான குறுக்கீடு ஆகும். இவ்வாறு இரு இசைக்கவர்களை (*tuning forks*) அதிரும்படி செய்தால், அவற்றின் ஒலி கூடியும், குறைந்தும் கேட்கும். ஒரு வினாடியில் கேட்கும் விம்மல், இரு இசைக்கவர்களின் அதிர்வெண்களின் வேறுபாட்டிற்கு சமனாக இருக்கும்.
# தினகர வெண்பா

**தினகர வெண்பா** என்னும் நூல் 16 ஆம் நூற்றாண்டில் தோன்றியது. தினகரன் என்னும் வள்ளலைப் போற்றும் வகையில் அவனது பெயரில் எழுதப்பட்ட நூல்.  
திருக்குறளைச் சார்ந்து பிற்காலத்தில் பல நீதி நூல்கள் தோன்றின. அவற்றில் பெரும்பான்மை திருக்குறளை இறுதியில் வைத்து எழுதப்பட்ட வெண்பாக்களால் ஆனவை. திருக்குறளை இடையில் வைத்துக் கட்டளைக் கலித்துறையால் எழுதப்பட்ட நூல் திருப்புல்லாணி மாலை. இவை எல்லாமே திருக்குறளுக்கு விளக்கம் சொல்பவை.  
விளக்கத்தைக் கதை ஒன்றினால் சொல்வதும் அந்த நூல்களின் தன்மை. பொதுவாக இந்த நூல்கள் திருக்குறளில் உள்ள அதிகாரத்தில் ஒரு பாடலைத் தெரிவு செய்துகொண்டு அவற்றிற்கு விளக்கம் சொல்பவை.  
தினகர வெண்பாவில் 137 வெண்பாக்கள் உள்ளன. திருக்குறளில் உள்ள 133 அதிகாரம் ஒவ்வொன்றிலுமிருந்து ஒரு பாடல். 7, 24, 79 ஆம் அதிகாரங்களிலிருந்து மேலும் ஒவ்வொரு பாடல். மற்றும் காப்புச் செய்யுள். ஆக 137 வெண்பாக்கள் இதில் உள்ளன.
# தினகர வெண்பா

## பாடல் – எடுத்துக்காட்டு

:கையாற் பரிந்து அழைக்கக் கண்டு கிழந்தைச் சோமன்
:செய்ய கட்டி ஈந்தான் தினகரா - வையத்துத்
:தோன்றிற் புகழொடு தோன்றுக அஃதிலார்
:தோன்றலின் தோன்றாமை நன்று.
# தினகரன் (வள்ளல்)

**தினகரன் என்னும் வள்ளல்** 16 ஆம் நூற்றாண்டில் வாழ்ந்தவர். இவரது வள்ளல் தன்மையைப் போற்றித் தினகர வெண்பா என்னும் நூல் பாடப்பட்டுள்ளது. தொண்டை நாட்டுக் கோவூரில் வாழ்ந்தவர். கருணீகர் மரபைச் சேர்ந்தவர். அக்கால அரசனிடம் அமைச்சராக விளங்கியவர். இவரது தந்தை பெயர் வீரையன். களப்பாளர் குலத்தில் தோன்றிய 'மாலை உத்தண்டர்' இவரது உற்ற நண்பர்.  
இவரைப்பற்றித் தினகர வெண்பாவில் காணப்படும் செய்திகள்
:சைவ சமயத்தவர். எனினும் ஆறு சமயங்களையும் கடந்த 'சிற்பரன்' என்னும் தெய்வநெறியைப் போற்றுபவர். தேர்த்திருவிழா, சிவபூசை முதலானவை நிகழத் திருப்பணி செய்தவர்.
##### தனிப்பாடல்கள்
தினகரனைப் போற்றும் தனிப்பாடல்கள் குறிப்பிடத் தக்கவை.  
1
:கந்தா நின் பேரவையில் சொன்னால் கருந்தமிழும்
:செந்தமிழாம் கோவைத் தினகரா - முந்தை நூல்
:கற்று அறிந்தார் கல்வி விளங்கும் கசடு அறச்
:சொல் தெரிதல் வல்லார் அகத்து.
2
:வேடிக்கையான சிவ யோகியர் தீபன் வீறு மைந்தன்
:நாடிக் கொள் கீர்த்தித் தினகர பூபதி நற்புலத்தில்
:கூடிப் பிரிந்தவர் எங்கே என என்று கோல மதன்
:தேடிப் புறப்பட்ட கைப் பந்தமே இச் செழுந் திங்களே.
# திவ்வியசூரி சரிதம்

**திவ்வியசூரி சரிதம்** என்பது வைணவ குருபரம்பரை வரலாறுகளைக் கூறும் நூல்களில் ஒன்று. 19 ஆம் நூற்றாண்டில் தோன்றிய நூல். ஆழ்வார்களைத் திவ்விய சூரிகள் என்பது வைணவ மரபு. வங்கிபுரம் சீனிவாசாசாரியார் இந்த நூலை இயற்றியவர். ஆழ்வார்களின் வரலாற்றுடன் நாதமுனிகள், ஆளவந்தார், எம்பெருமானார், வேதாந்த தேசிகர் வரலாறுகளும் இதில் உள்ளன. இந்த நூல் 2824 பாடல்களைக் கொண்டது. இந்த நூல் முழுமை பெறவில்லை எனத் தெரிகிறது.
# குலச் சமஅமைவியம்

நுண்புல இயற்கணிதத்தில் **குலச் சமஅமைவியம்** (*group isomorphism*) என்பது இரு குலங்களின் உறுப்புகளுக்கிடையில் ஒன்றுக்கு-ஒன்று தொடர்பினை ஏற்படுத்தும் சார்பாகும். இரு குலங்களுக்கிடையே சமஅமைவியம் இருக்குமானால் அவையிரண்டும் *சமஅமைவியமுடைய குலங்கள்* எனப்படும். சமஅமைவியமுடைய குலங்களின் பண்புகள் ஒரேமாதிரியாக அமைந்திருக்கும்.
# குலச் சமஅமைவியம்

## வரையறையும் குறியீடும்

(<var>G</var>, *) , (<var>H</var>, <math>\odot</math>) ஆகிய இரு குலங்களுக்கிடையே குலச் சமஅமைவியமானது G லிருந்து H க்கு வரையறுக்கப்படும் இருவழிக் குலக் காப்பமைவியமாகும்.  
*வரையறை*:
:<math>f : G \rightarrow H</math>
: <math> f(u * v) = f(u) \odot f(v) , \forall u , v \in G</math>.  
*குறியீடு*:
(<var>G</var>, *) , (<var>H</var>, <math>\odot</math>) இரண்டும் சம அமைவியமுடைய குலங்கள் என்பதைக் குறிக்கும் குறியீடு:
: <math>(G, *) \cong (H, \odot)</math>  
இரு குலங்களின் ஈருறுப்புச் செயலிகளும் நன்கறியப்பட்டவையாக இருப்பின், அவையில்லாமல் இக்குறியீட்டைச் சுருக்கமாக எழுதலாம்:
: <math>G \cong H</math>  
சிலசமயங்களில் <var>G</var> = <var>H</var> எனவும் குறிக்கப்படலாம். ஆனால் இது எல்லா சூழ்நிலைகளிலும் சரியாக இருக்காது. எடுத்துக்காட்டாக இரு குலங்களும் ஒரே குலத்தின் உட்குலங்களாக இருந்தால் சமஅமைவியத்திற்கு சமக்குறிமட்டும் இடுதல் பொருந்தாது.  
மறுதலையாக, குலம் (<var>G</var>, *); கணம் <var>H</var>; இருவழிக்கோப்பு <math>f : G \rightarrow H</math> மூன்றும் தரப்பட்டால்,  
: <math>f(u) \odot f(v) = f(u * v)</math>  
என வரையறுப்பதன் மூலம் <var>H</var> கணத்தை (<var>H</var>, <math>\odot</math>) எனும் குலமாக்கலாம்.  
<var>H</var> = <var>G</var> , <math>\odot</math> = * எனில் இச்சார்பு தன்னமைவியம் எனப்படும்.
# குலச் சமஅமைவியம்

## எடுத்துக்காட்டுகள்

- மெய்யெண்களின் கூட்டல் குலம் (<math>\mathbb{R}</math>,+), நேர் மெய்யெண்களின் பெருக்கல் குலத்துடன் (<math>\mathbb{R}</math><sup>+</sup>,&times;): சமஅமைவியமுடையது:
: <math>(\mathbb{R}, +) \cong (\mathbb{R}^+, \times)</math>
சமஅமைவியம்:
: <math>f(x) = e^x , \forall x \in \mathbb{R}</math>  
- மெய்யெண்களின் கூட்டல் குலம் (<math>\mathbb{R}</math>,+) இன் உட்குலம் முழு எண்களின் கூட்டல் குலம் (<math>\mathbb{Z}</math>, +). காரணி குலம் <math>\mathbb{R}/\mathbb{Z},</math> தனி மதிப்பு 1 கொண்ட சிக்கலெண்களின் பெருக்கல் குலத்துடன் (<math>S^1</math>, &times;) சமஅமைவியமுடையது:  
: <math>\mathbb{R}/\mathbb{Z} \cong S^1</math>
சமஅமைவியம்:
: <math>f(x + \mathbb{Z}) = e^{2 \pi xi} ,\forall x \in \mathbb{R}</math>  
- கிளைன் நான்குறுப்புக்குலம், <math>\mathbb{Z}_2 = \mathbb{Z}/2\mathbb{Z}</math> இன் இரு நகல்களின் நேர்பெருக்கல் குலத்துடன் (<math>\mathbb{Z}_2 \times \mathbb{Z}_2</math>) சமஅமைவியமுடையது.
- (*G*, *) ஒரு முடிவுறா சுழற் குலம் எனில் முழு எண்களின் கூட்டல் குலத்துடன் (*G*, *) சமஅமைவியம் கொண்டது.
- மெய்யெண்களின் கூட்டல் குலம் (<math>\mathbb{R}</math>, +) சிக்கலெண்களின் கூட்டல் குலத்துடன் (<math>\mathbb{C}</math>, +) சமாமைவியமுடையது.
- பூச்சியமற்ற சிக்கலெண்களின் பெருக்கல் குலம் (<math>\mathbb{C}</math><sup>*</sup>, ·) தனிமதிப்பு 1 உடையசிக்கலெண்களின் பெருக்கல் குலத்துடன் (<math>S^1</math>, &times;) சமஅமைவியமுடையது.
# குலச் சமஅமைவியம்

## பண்புகள்

- (*G*, *) லிருந்து (*H*, <math>\odot</math>) க்குள்ள சம அமைவியத்தின் உட்கரு (kernel) எப்பொழுதும் {e<sub>G</sub>} ஆக இருக்கும். இங்கு e<sub>G</sub>, (*G*, *) குலத்தின் முற்றொருமை உறுப்பு.
- (*G*, *) , (*H*,<math>\odot</math>) உடன் சமஅமைவியம் உடையதாக இருக்கும்போது *G* ஏபெல் குலமாக இருந்தால் *H* ம் ஏபெல் குலமாக இருக்கும்.
- (*G*, *) , (*H*, <math>\odot</math>) உடன் சமஅமைவியம் உடையதாக இருக்கும்போது (*f*), *G* இன் ஒரு உறுப்பு *a* இன் வரிசை *n* எனில், *H* இல் *f(a)* இன் வரிசையும் *n* ஆக இருக்கும்.
- (*G*, *) இடஞ்சார்ந்த முடிவுறு குலமெனில் (locally finite group) அதனுடன் சமஅமைவியம் கொண்ட (*H*, <math>\odot</math>) ம் இடஞ்சார்ந்த முடிவுறு குலமாக இருக்கும்
- குலத்தின் பண்புகள் எப்பெழுதும் சம அமைவியத்தின் கீழ் பாதுகாக்கப்படுகின்றன என்பதை மேலே தரப்பட்டுள்ள எடுத்துக்காட்டுகள் மூலம் அறியலாம்.
# குலச் சமஅமைவியம்

## சுழற் குலங்கள்

தரப்பட்ட கிரமமுள்ள அனைத்து சுழற் குலங்களும் <math>(\mathbb{Z}_n, +_n)</math> உடன் சமஅமைவியம் கொண்டவை.  
;நிறுவல்  
*G* , *n* கிரம குலம் என்க. *G* ஐப் பின்வரும் பிறப்பிக்கப்பட்ட குலமாகக் கொள்ளலாம்.  
:<math><x>=\{e,x,...,x^{n-1}\}</math>.  
<math>\varphi </math> எனும் சார்பு கீழுள்ளவாறு வரையறுக்கப்படுகிறது:
: <math>\varphi : G \rightarrow \mathbb{Z}_n=\{0,1,...,n-1 \},</math> :<math>\varphi(x^a)=a</math>.  
இச்சார்பு இருவழிக்கோப்பாக உள்ளது.  
: <math>\varphi(x^a \cdot x^b) = \varphi(x^{a+b}) = a+b = \varphi(x^a)+_n \varphi(x^b)</math>  
எனவே,
:<math>G \cong \mathbb{Z}_n, +_n</math>.
# குலச் சமஅமைவியம்

## விளைவுகள்

<math>f : G \rightarrow H</math> எனும் சமஅமைவியம், <var>G</var> இன் முற்றொருமை உறுப்புடன் <var>H</var> இன் முற்றொருமை உறுப்பை இணைக்கிறது:
: <math>f(e_G) = e_H</math>;  
அதேபோல் *G* இல் உள்ள நேர்மாறு உறுப்பை *H* இல் அதற்கொத்த நேர்மாறு உறுப்புடன் இணைக்கிறது:
: <math>f(u^{-1}) = \[ f(u) \]^{-1}</math>  
பொதுவாக,
: <math>f(u^n)= \[ f(u) \]^n , \forall u \in G</math>  
மேலும் *f* இன் நேர்மாறு <math>f^{-1} : H \rightarrow G</math> ம் ஒரு குல சம அமைவியம்.  
"சமஅமைவியமானது" என்ற உறவு, ஒரு சமான உறவிற்கான அனைத்து அடிக்கோள்களையும் நிறைவுசெய்கிறது.  
<math>f : G \rightarrow H</math> என்பது சமஅமைவியம் எனில் <var>G</var> இல் உண்மையாக அமையும் கூற்றுகளில் குல அமைப்புத் தொடர்பானவற்றை மட்டுமே <var>f</var> மூலம் <var>H</var> இல் அமையும் உண்மைக்கூற்றுகளாக மாற்றமுடியும் (அதேபோலத்தான் <var>H</var> லிருந்து <var>G</var> க்கும்).
# குலச் சமஅமைவியம்

## தன்னமைவியம்

குலம் (<var>G</var>,*) லிருந்து (<var>G</var>,*) க்கே அமையும் சமஅமைவியம், தன்னமைவியம் எனப்படும் இத்தன்னமைவியம் பின்வரும் இருவழிக்கோப்பாகும்:  
<math>f : G \rightarrow G,</math>
:<math>f(u) * f(v) = f(u * v), \forall u, v \in G</math>.  
தன்னமைவியமானது குலத்தின் முற்றொருமை உறுப்பை, முற்றொருமை உறுப்பாகவே மாற்றுகிறது; ஒரு இணையியப் பகுதியை அதே இணையியப் பகுதியாகவோ அல்லது வேறொரு இணையியப் பகுதியாகவோ மாற்றுகிறது; தன்னமைவியத்தின் கீழ் ஒரு உறுப்பின் கிரமமும் அதன் எதிருருவின் கிரமமும் சமமாக இருக்கும்.  
இரு தன்னமைவியங்களின் சேர்ப்பும் மற்றொரு தன்னமைவியமாக இருக்கும். இச்செயலியின்கீழ் <var>G</var> குலத்தின் அனைத்து தன்னமைவியங்களின் கணம் ஒரு குலமாகும். இக்குலம் <var>G</var> இன் *தன்னமைவியக் குலம்* என அழைக்கப்படும். மேலும் அதன் குறியீடு: Aut(<var>G</var>).
# சீட்டுக் கட்டுதல்

**சீட்டுக் கட்டுதல்** என்பது தமிழரிடையே வழங்கி வரும் ஒரு பணச் சேமிப்பு அல்லது சேகரிப்பு முறையாகும். குழுவாகச் சேர்ந்து பணத்தை மாதாந்தம் பங்களித்து எதாவது ஒரு தேர்வு முறையில் ஒருவருக்கு வழங்கப்படும். பொதுவாக பத்தில் இருந்து இருபது தனிநபர்கள் அல்லது வணிகங்கள் ஒரு சீட்டில் கலந்துகொள்வர். சீட்டை ஒழுங்கு செய்பவர் அல்லது சீட்டை பிடிப்பவர் முதலாவது சீட்டைப் பெறுவது வழக்கம்.
# சீட்டுக் கட்டுதல்

## வரலாறு

சீட்டுக் கட்டுதல் என்பது பழங்காலத்திலிருந்தே நிலவி வந்த ஒரு நிதி முறை என்று கூறப்படுகிறது. 1887 ஆம் ஆண்டில், சென்னை மாகாணத்தின் மலபார் மாவட்டத்தின் ஆட்சியராக இருந்த வில்லியம் லோகன், அந்தப் பகுதியில் உள்ள நண்பர் குழுக்களிடையே இருந்த சீட்டுக் கட்டுதல் வழக்கத்தை விவரித்தார்.
# சீட்டுக் கட்டுதல்

## வகைகள்

சீட்டுக் கட்டுதலில் **ஏலச் சீட்டு**, **தட்டு சீட்டு** என்ற இரண்டு வகைகள் உண்டு. மேலும் முறைப்படி வங்கியூடாக உறுதிசெய்யப்பட்ட சீட்டு, முறைசாரா சீட்டு என்ற வகைப்பாடும் உண்டு. முறைசாரா சீட்டு பிடிப்பவரிடம் இருக்கும் நம்பிக்கையில் அல்லது நன்மதிப்பில் தங்கி அமைகிறது.
# சீட்டுக் கட்டுதல்

## வகைகள்

### குலுக்கல் சீட்டு

தட்டு சீட்டு அல்லது குலுக்கல் சீட்டு என்பது கழிவு இல்லாத எளிமையான சீட்டு ஆகும், ஒப்பீட்டளவில் இடர் குறைந்தது. 10 பேர் 12 மாதம் ரூபா 1000 சீட்டில் கலந்து கொள்வார்கள் ஆனால் சீட்டுத் தொகை ரூபா 10000 ஆகும். ஒவ்வொரு மாதமும் யாருக்கு சீட்டுப் பணம் கிடைக்கும் என்று குலுக்கல் முறையில் தேர்வு செய்வர். சீட்டை முதலில் பெறுபவர்கள் அதை முதலீடு செய்து இலாபம் ஈட்ட முடியும்.
# சீட்டுக் கட்டுதல்

## வகைகள்

### ஏலச் சீட்டு

ஏலச் சீட்டு அல்லது கழிவுச் சீட்டு எனப்படுவது சற்றுச் சிக்கலானது, ஒப்பீட்டளவில் இடர் கூடியது, இலாபமும் கூடியது. யார் சீட்டுத் தொகையைப் பெறுவது என்பதைக் குலுக்கல் முறையில் தேர்ந்து எடுக்காமல் ஏலம் எனப்படும் முறையில் தேர்ந்தெடுப்பர். ஏலத்தில், ஒவ்வொரு மாதமும் எவர் ஒருவர் குறைந்த அளவில் சீட்டுப் பணத்தைப் பெற்றுக்கொள்ள ஏலம் எடுக்கிறாரோ, அவருக்கு சீட்டுத் தொகை போகும். அந்தக் கழிவுத் தொகை சீட்டில் கலந்து கொள்வோருக்குப் பிரித்துக் கொடுக்கப்படும்.  
இரண்டு நோக்கங்ளுக்காக ஒருவர் சீட்டுத் தொகையைக் கழித்து ஏற்றுக் கொள்வார். ஒன்று அவர் அத் தொகையை எடுத்து முதலீடு செய்து கூடிய இலாபம் ஈட்டும் நோக்குடன். மற்றையது அவருக்கு உடனடியாக பணத் தேவை என்றால்.
# சீட்டுக் கட்டுதல்

## சமூகப் பயன்பாடு

தமிழ்ச் சமூகத்தில் சீட்டு ஒரு முக்கிய பணச் சேமிப்பு அல்லது சேகரிப்பு முறையாக உள்ளது. தனிப்பட்ட நபர்கள் மட்டும் இல்லாமல் வணிகங்களும் முதல் திரட்டும் ஒரு முறையாக இது உள்ளது.
# சீட்டுக் கட்டுதல்

## சமூகச் சிக்கல்கள்

சீட்டில் ஏமாறுதல், அல்லது சீட்டில் இணைந்து விட்டு அதை கட்ட முடியாமல் சிரமப்படுதல் போன்ற சிக்கல்கள் உள்ளன.
# சீட்டுக் கட்டுதல்

## கலைச்சொற்கள்

- சீட்டுக் கட்டுதல்
- சீட்டுப் பிடித்தல்
- ஏலச் சீட்டு/கழிவுச் சீட்டு
- குலுக்கல் சீட்டு/கழிவற்ற சீட்டு
- கூறல்
# தேடிய தேட்டம்

**தேடிய தேட்டம்** என்பது ஒருவர் தானாகத் தேடிக்கொண்ட சொத்து எனப் பொருள்படும். பொதுவாக, இது முன்னோரிடம் இருந்து கிடைக்கும் பரம்பரைச் சொத்துக்கள் அன்றி ஒருவர் தனது வாழ்க்கைக் காலத்தில் பல்வேறு பொருளாதார நடவடிக்கைகள் மூலம் உருவாக்கிக் கொள்ளும் செல்வத்தைக் குறிக்கும்.
# தேடிய தேட்டம்

## சொற்பிறப்பு

*தேடியதேட்டம்* என்னும் சொல், *தேடிய*, *தேட்டம்* என்னும் இரு சொற்களின் சேர்க்கையால் ஆனது. *தேடிய* என்பது *தேடு* என்ற வினையின் பெயரெச்சம். இங்கே *தேடு*தல் என்பது, சம்பாதித்தல் எனப் பொருள்படுகின்றது. *தேட்டம்* என்பதும் *தேடு* என்பதில் இருந்து தோன்றியதே. இங்கே *தேட்டம்* என்பது "சேகரிக்கப்பட்ட பொருள்" அல்லது "பெற்றுக்கொண்ட பொருள்" ஆகும். எனவே *தேடியதேட்டம்* என்பது சம்பாதித்துச் சேகரித்த பொருளைக் குறிக்கிறது. "தேடாத்தேட்டம்" என்னும் சொல்லுக்கு தீயவழியால் சம்பாதிக்கப்பட்ட பொருள் எனச் சென்னைப் பல்கலைக்கழகத் தமிழ் அகராதி பொருள் தருகிறது. எனவே *தேடியதேட்டம்* என்பது நல்ல வழியில் சம்பாதித்த பொருளைக் குறிப்பதாகக் கொள்ள முடியும். இச்சொல்லில் வரும் பொருளிலேயே *தேடு*, *தேட்டம்* ஆகிய சொற்கள் மிகப் பழைய காலத்தில் இருந்தே தமிழில் வழக்கில் இருந்து வருகின்றன. *தேடியதேட்டம்* என்னும் சொற்பயன்பாடு பிற்காலத்ததே.
# தேடிய தேட்டம்

## தேசவழமையும் தேடியதேட்டமும்

இலங்கை வடமாகாணத்தின் மரபுவழிச் சட்டமான தேசவழமையில், சொத்துரிமை தொடர்பில், *தேடியதேட்டம்* என்பது ஒரு முக்கியமான கருத்துருவாக உள்ளது. தேசவழமை, ஒரு ஆணும் பெண்ணும் மணமுடித்து இணைந்து வாழும் குடும்பத்துக்கு உரிய சொத்துக்களை மூன்று வகையாக இனம் காணுகிறது. இவற்றுள், திருமணத்தின் பின்னர் இருவரும் இணைந்து வாழும்போது சம்பாதித்த சொத்து *தேடியதேட்டம்* என வரையறுக்கப்பட்டுள்ளது. ஆண் கொண்டுவரும் சொத்தான *முதுசொம்*, பெண் கொண்டுவரும் *சீதனம்* என்பன ஏனைய இரண்டு வகையான சொத்துக்கள். தேசவழமையின்படி, முதுசொம் ஆண் பிள்ளைகளுக்கும், சீதனம் பெண் பிள்ளைகளுக்கும் பகிர்ந்து அளிக்கப்படும் அதேவேளை, தேடியதேட்டம் இரு பாலாருக்கும் பகிர்ந்து அளிக்கப்படக்கூடியதாக உள்ளது.
# புவியின் சுழற்சி

**புவியின் சுழற்சி ** (*Earth's rotation*) என்று திண்மிய புவி தன்னுடைய அச்சில் சுழலுவதைக் கூறுகிறோம். புவி தனது மேற்கு புறத்திலிருந்து கிழக்கு நோக்கி சுழலுகிறது. துருவ நட்சத்திரத்திலிருந்து காண்கையில் புவி எதிர்கடிகாரச் சுற்றாக சுற்றுகிறது.  
புவிசார் வட துருவம் எனப்படும் வட துருவம் வடக்கு அரைக்கோளத்தில் புவியின் சுழல் அச்சும் புவிப்பரப்பும் சந்திக்கும் இடமாகும்.இந்தப் புள்ளி புவியின் வட காந்தமுனையிலிருந்து மாறுபட்டது. புவியின் சுழல் அச்சும் புவிப்பரப்பும் சந்திக்கும் மற்றொரு புள்ளி அன்டார்க்டிக்காவில் உள்ள தென் துருவம் ஆகும்.  
சூரியனைப் பொருத்தவரை புவி 24 மணி நேரத்திற்கு ஒருமுறை சுழல்கிறது; விண்மீன்களைப் பொறுத்தவரை புவி 23 மணி 56 நிமிடங்கள் 4 வினாடிகளில் தன்னைத் தானே சுற்றுகிறது. புவியின் சுழற்சி நேரப்போக்கில் வேகம் குறைந்து வருகிறது; பண்டைய நாட்களைவிட இன்றைய நாட்கள் நீளமானவை. நிலா ஏற்படுத்தும் கடல் அலைகளால் சுழற்சி தடைபடுவதால் உண்டாகிறது. அணுக்கடிகாரங்கள் தற்போதைய நாள் நூறாண்டுகளுக்கு முன்பிருந்ததை விட சுமார் 1.7&nbsp;மில்லிசெகண்டுகள் நீளமானதாக காட்டுகின்றன. இதற்கானத் தீர்வாக ஒ.அ.நே லீப் விநாடிகள் மூலம் சீராக்கப்படுகின்றன.
# தீபக்குடிப் பத்து

**தீபக்குடி பத்து** என்பது ஒரு சமண நூல். 12 ஆம் நூற்றாண்டில் தோன்றியது. எனக் கொள்ளத் தக்கது. பத்தும் பதிகம் தொகுப்பில் 26 நூல்கள் உள்ளன. அவற்றுள் இந்தத் தீபக்குடிப் பத்து இடம் பெறவில்லை. இதனைப் பாடியவர் ஒரு சமண சமயப் பெருமகனார்.  
'பத்து' என்னும் தலைப்புப் பெயரைக் கொண்டு இந்த நூலை 10 பாடல்கள் கொண்டது என்பது தெளிவாகிறது. எனினும் இப்போது கிடைத்துள்ளவை ஏழு பாடல்கள் மட்டூமே. இந்த நூல் தீபக்குடி வாழ் மக்களைப் போற்றிப் பாடுகிறது. முதல் இரண்டு அடிகளில் இவ்வூர் மக்களின் அறிவுநலம் போற்றப்படுகிறது. பின் இரண்டு அடிகளில் இந்த ஊரில் வாழும் மகளிர் சிறப்பிக்கப்பட்டுள்ளனர்.
##### மக்களின் அறிவுநலம்  
:தீபக்குடி மக்கள் கல்வியையே பொருளாக்கஃ கொண்டவர்.
:காலையும் மாலையும் நற்குணங்களை நினைத்துத் தவம் புரிவர்.
:தீவினை செய்யார்
:இருளில் உண்ணார்
:தேன்-நறவு, ஊன் உண்ணார்
:பொய், கொலை, களவு தவிர்ப்பர்
:பொய்தீர் அறநூல் வழிச் செயல்படுவர்
:வாமன், அருகன், பரமன் தாள் பணிவர்
இவை சமண நெறிக் கோட்பாடுகள்.  
##### மகளிரின் அழகுநலம்  
:சிற்றிடையும் மகரக் குழையும் உடையவர்
:குயில் கூவினால் காதலரை நினைந்து உருகுவர்
:இவர்களின் கை, கால், முகம், விழி, குயம் தாமரை போன்றவை
:மன்மதனுக்கு உதவுபவர்கள்
:இவர்களது முலை போது, மலை, குடம், மணிமுடி போன்றவை
:விழிகள் கொலைவில் போன்றவை
பெண் பிறப்பை இழிவாகப் பேசும் சமணநெறி இந்த நூலில் பெண்களை வருணிப்பது வியப்பாக உள்ளது.
# ஒரு தளப்படுதல்

**ஒரு தளப்படுதல்** (Polarisation) (ஒளியியல்) என்பது **துருவகரணம்** என்றும் அறியப்படும். ஒளி அலைகள் அவைகள் பரவும் திசைக்குச் செங்குத்தான தளத்தில் அதிர்கின்றன. இவ்வதிர்வுகள் ஒரே தளத்தில் இல்லாமல் பல தளங்களிலும் நிகழ்கின்றன. இத்தகு ஒளி அலைகள் சில படிகங்களின் (டூர்மலின்) வழியாகச் செல்லும் போது அதன் அதிர்வுகள் ஒரு தளத்தில் கட்டுப்படுத்தப்படுகின்றன. இது **ஒருதளப்படுதல்** எனப்படும். இப்போது ஒளி அலைகளின் அதிர்வுத் தளமும் துருவகரணத் தளமும் ஒன்றிற்கொன்று செங்குத்தாக இருக்கும்.
# ஒரு தளப்படுதல்

## ஆதாரம்

- Dictionary of Scicence-English Language book society
# திருவேட்டக்குடி சுந்தரேசுவரர் கோயில்

**சுந்தரேஸ்வரர் கோயில்** என்பது திருஞானசம்மந்தரால் தேவாரம் பாடல் பெற்ற சிவத்தலமாகும். தேவாரப் பாடல் பெற்ற தலங்களில் சோழ நாடு காவிரி தென்கரைத் தலங்களில் 49ஆவது சிவத்தலமாகும். இத்தலத்தில் தேவதீர்த்தம் எனும் தீர்த்தமும், தலவிருட்சமாக புன்னை மரமும் உள்ளது. இப்பகுதியின் பெயர் கோயில் மேடு.
# திருவேட்டக்குடி சுந்தரேசுவரர் கோயில்

## தலவரலாறு

பஞ்ச பாண்டவர்களில் ஒருவனான அர்ஜூனன் தனக்கு பசுபதாஸ்திரம் என்றும் ஆயுதம் வேண்டி கடுந்தவம் புரிந்தார். அவருடைய தவத்தினை பன்றி வடிவில் வந்த அரக்கன் கலைத்தார். அதனால் அரக்கனை அர்ஜூனன் தன்னுடைய வில் அம்பினால் வதம் செய்தார். அந்நேரத்தில் வேறொரு வேடன் தானே பன்றியைக் கொன்றதாகக் கூறி உரிமைக் கொண்டாடினார். இறுதியில் வேடனாக வந்தது சிவபெருமான் என்பதை அர்ஜூனன் உணர்ந்தார். சிவபெருமான் அர்ஜூனனுக்கு ஆயுதங்களில் உயரியதான பசுபதாஸ்திரத்தினை அளித்தார். இத்தலத்தில் முருகனும் வேடன் வடிவத்தில் வில்லேந்தி காட்சிதருகிறார். சிவபெருமானின் மகனான ஐயப்பன் தனது இரு மனைவியர்களுடன் காட்சியளிக்கின்றார்.
# திருவேட்டக்குடி சுந்தரேசுவரர் கோயில்

## இறைவன், இறைவி

இத்தலத்தின் இறைவன் சுந்தரேஸ்வரர், இறைவி சௌந்தரநாயகி.
# திருவேட்டக்குடி சுந்தரேசுவரர் கோயில்

## அமைப்பு

ராஜ கோபுரத்தைக் கடந்து உள்ளே செல்லும்போது பலி பீடம், கொடி மரம், நந்தி மண்டபம் ஆகியவை உள்ளன. கருவறையில் மூலவராக திருமேனியழகர் எனப்படும் சுந்தரேஸ்வரர் உள்ளார். கருவறையின் முன்பாக வலப்புறம் விநாயகர் உள்ளார். கருவறை கோஷ்டத்தில் தட்சிணாமூர்த்தி, அடிமுடி காணா அண்ணல், துர்க்கை ஆகியோர் உள்ளனர். திருச்சுற்றில் சுந்தரவிநாயகர், வள்ளி தெய்வானையுடன் சுப்பிரமணியர், புன்னைவனநாதர் ஆகியோரின் சன்னதிகள் உள்ளன. புன்னைவனநாதருக்கு முன்பாக நந்தியும் பலிபீடமும் உள்ளன. அடுத்து சம்பந்தர், சனீஸ்வரர், மகாலட்சுமி, அய்யனார் ஆகியோர் உள்ளனர். திருச்சுற்றில் சண்டிகேஸ்வரர் சன்னதியும், நவக்கிரக சன்னதியும் உள்ளன. அடுத்து நால்வர், பைரவர்,சூரியன், சந்திரன் ஆகியோர் உள்ளனர். மூலவர் சன்னதிக்கு இடது புறமாக சௌந்தரநாயகி அம்மன் சன்னதி உள்ளது.
# திருவேட்டக்குடி சுந்தரேசுவரர் கோயில்

## குடமுழுக்கு

28 மே 1999இல் இக்கோயிலின் குடமுழுக்கு நடைபெற்றுள்ளது.
# தீர்த்தகிரிப் புராணம்

இருந்து தீர்த்தகிரியின் தோற்றம்]]
**தீர்த்தகிரிப் புராணம்** என்னும் நூல் 16 ஆம் நூற்றாண்டில் வாழ்ந்த சைவ எல்லப்ப நாவலரால் பாடப்பட்ட புராணங்களில் ஒன்று. இந்நூல் சிறப்புப் பாயிரம், சாற்றுக்கவி, பாயிரம் நீங்களாக நானூற்று முப்பத்திரண்டு பாடல்களைக் கொண்டுள்ளது. தீர்த்தகிரி என்பது தருமபுரி மாவட்டம் அரூர் அருகே உள்ள தீர்த்தமலை ஆகும் இந்த மலையில் தீர்த்தகிரிசுவரர் கோயில் உள்ளது.
# தீர்த்தகிரிப் புராணம்

## பதிப்பியல்

இந்நூலின் முதல் பதிப்பானது 1870 இல் வெளியானது, 1922 இல் இரண்டாம் பதிப்பு வெளிவந்தது. 1948 இல் இந்நூலுக்கு *புரசை சபாபதி முதலியாரால்* பொழிப்புரை எழுதப்பட்டது. நூலின் மூன்றாம் பதிப்பு 1990 இல் *பேராசிரியர் தி. கோவிந்தனின்* குறிப்புரையுடன் வெளிவந்தது.
# தீர்த்தகிரிப் புராணம்

## பிற விவரங்கள்

நூலில் 445 பாடல்கள் உள்ளன. அவை 14 சருக்கங்களாக அமைக்கப்பட்டுள்ளன.  
1. பாயிரம்
1. தாண்டக வனம்
1. பருப்பதம்
1. திருநாமம்
1. சுவேத கேது
என்னும் சருக்கங்கள் நீங்கலாக மற்ற 9 சருக்கங்கள் தீர்த்தங்களின் பெயரைக் கொண்டுள்ளன.  
1. வசிட்ட தீர்த்தம்,
1. அகத்திய தீர்த்தம்,
1. உமை தீர்த்தம்,
1. இந்திர தீர்த்தம்,
1. இயம தீர்த்தம்,
1. வருண தீர்த்தம்,
1. கந்த தீர்த்தம்,
1. அக்கினி தீர்த்தம்,
1. இராம தீர்த்தம்,  
இதனால் இந்த ஊரைத் தீர்த்தகிரி என்றனர். இந்தத் தீர்த்தங்களில் நீராடுவதால் விளையும் பயன்கள் எனச் சில கூறப்பட்டுள்ளன.
##### நூலின் பாடல் - எடுத்துக்காட்டு
:உயிரின் ஊடு ஒளித்து இருப்பைப் புரியப் பாலில் வெண்ணெய் போல்
:தயிரின் ஊடு நின்ற தன்மை தாபதற்கு நீ
:வெயிலின் ஊடு புனல் பரந்து வெயிலின் ஊடு புலர்தல் போல்
:மயல் அறாத சகலமும் உன்னிடத்தில் வந்து மாயுமே.
# மிசேல் டி கிரெட்சர்

**மிசேல் டி கிரெட்சர்** (*Michelle de Kretser*, பிறப்பு: 11 நவம்பர் 1957) ஆத்திரேலியப் புதின எழுத்தாளரும், இலங்கையில் பிறந்தவரும் ஆவார். 1972 ஆம் ஆண்டில் தனது 14வது அகவையில் ஆத்திரேலியாவுக்குக் குடிபெயர்ந்தவர்.
# மிசேல் டி கிரெட்சர்

## வாழ்க்கைச் சுருக்கம்

கொழும்பு நகரில் பிறந்த மிசேல் கொழும்பு மெதடித்தக் கல்லூரியிலும் பின்னர் மெல்பேர்ண், மற்றும் பாரிசிலும் கல்வி கற்றார்.  
லோன்லி பிளானெட் என்ற சுற்றுலா நிறுவனம் ஒன்றில் 1999 ஆம் ஆண்டில் பணியாற்றும் போது "த ரோஸ் குரோவர்" (*The Rose Grower*) என்ற தனது முதலாவது புதினத்தை எழுதி வெளியிட்டார். 2003 ஆண்டில் இவர் வெளியிட்ட "த ஹாமில்ட்டன் கேஸ்" (*The Hamilton Case*) என்ற இரண்டாவது நூலுக்கு தாஸ்மேனியா பசிபிக் விருது, ஐக்கிய இராச்சியத்தின் என்கோர் விருது, பொதுநலவாய எழுத்தாளர்கள் விருது ஆகியன கிடைத்தன. 2007 ஆம் ஆண்டில் "த லொஸ்ட் டாக்" (*The Lost Dog*) என்ற நூலை வெளியிட்டார். இந்நூல் 2008 ஆம் ஆண்டிற்கான மான் புக்கர் பரிசுக்குப் பரிந்துரைக்கப்பட்ட 13 நூல்களில் ஒன்றாகும். 1989 முதல் 1992 வரை *Australian Women's Book Review* இதழின் ஆசிரியராகப் பணியாற்றினார். *Questions of Travel* என்ற இவரது நான்காவது நூலுக்கு 2013 ஆம் ஆண்டிற்கான மைல்ஸ் பிராங்கிளின் விருது (ஆ$60,000) கிடைத்தது.
# மிசேல் டி கிரெட்சர்

## விருதுகள்

- 2008 – நியூ சவுத் வேல்ஸ் பிரதமரின் இலக்கிய விருது
- 2013 – மைல்ஸ் பிராங்கிளின் விருது
# இணைபிரிப்புரதம்

**தெர்மோஜெனின்** அல்லது **இணைபிரிப்புரதம்-1** (UCP1) என்பது பழுப்புக் கொழுப்புத் திசுவின் இழைமணிகளில் காணப்படும் ஒரு புரதம். இது ஆக்சிசனேற்றத்தைப் பாசுபரசேற்றத்தில் இருந்து பிரித்து வெப்பத்தை உண்டாக்குகிறது. இந்த வெப்பம் குளிர்துயில் கொள்ளும் விலங்குகளுக்கும் பச்சிளங் குழந்தைகளுக்கும் தேவையான வெப்பத்தை அளிக்கிறது.  
இணைபிரிப்புரதம்-1, 1978 ஆம் ஆண்டு கண்டறியப்பட்டது. 1988 ஆம் ஆண்டு இதன் மரபணு முதன்முதலில் படியெடுக்கப்பட்டது. இதைப் போன்ற இணைபிரிப்புரதம்-2 (UCP2) என்ற புரதம் 1997 இல் கண்டறியப்பட்டது.
# திருக்காட்டுப்பள்ளி ஆரண்யேஸ்வரர் கோயில்

**ஆரண்யேஸ்வரர் கோயில்** சம்பந்தர், நாவுக்கரசர் ஆகியோரால் தேவாரப் பாடல்பெற்ற சிவத்தலமாகும். இத்தலம் மயிலாடுதுறை மாவட்டம் சீர்காழி வட்டத்தில் அமைந்துள்ளது. இத்தலத்தின் மூலவர் ஆரண்யேஸ்வரர், அம்பாள் அகிலாண்டேஸ்வரி. இத்தலத்தில் பன்னீர் மரம் தலவிருட்சமாகவும், தீர்த்தமாக அமிர்த தீர்த்தமும் உள்ளன. தேவாரப் பாடல் பெற்ற தலங்களில் சோழ நாடு காவிரி வடகரைத் தலங்களில் அமைந்துள்ள 12வது தலம் ஆகும். ஆரண்ய முனிவர் இத்தலத்தை வழிபட்டதாக கூறப்படுகிறது.
# திருக்காட்டுப்பள்ளி ஆரண்யேஸ்வரர் கோயில்

## தல வரலாறு

பிரம்மாவிடம் வரம் பெற்ற விருத்தாசுரன் என்ற அசுரன், தேவர்களை துன்புறுத்தி வந்தான். அவனிடம் இருந்து தம்மைக் காக்கும்படி தேவர்கள் இந்திரனிடம் முறையிடவே, விருத்தாசுரனுடன் போரிட்ட இந்திரன், அவனை சம்ஹாரம் செய்தான். இதனால் அவனுக்கு தோஷம் உண்டானது. தேவலோக தலைவன் பதவியும் பறிபோனது. தனக்கு மீண்டும் தேவதலைவன் பதவி கிடைக்க குருவிடம் ஆலோசனை செய்தான். அவர், பூலோகத்தில் சிவனை வணங்கிட விமோசனம் கிடைக்கப்பெறும் என்றார். அதன்படி பூலோகத்தில் பல தலங்களுக்குச் சென்ற இந்திரன், இத்தலம் வந்தான். அடர்ந்த வனத்தின் மத்தியில் சிவன், சுயம்பு மூர்த்தியாக இருப்பதைக்கண்ட அவன், சிவபூஜை செய்து வழிபட்டான். அவனுக்கு காட்சி தந்த சிவன், “நியாயத்திற்காக செய்யும் செயல் எத்தகையதாக இருப்பினும் அதற்கு பாவபலன் கிடையாது,” என்று சொல்லி அருள் செய்தார். இதுவே இத்தல வரலாறு ஆகும்.
# திருக்காட்டுப்பள்ளி ஆரண்யேஸ்வரர் கோயில்

## தல வரலாறு

### மூலவர் பெயர் வரலாறு

ஆரண்ய முனிவர் வழிபட்டதாலேயே, இத்தல மூலவர்க்கு ஆரண்யேஸ்வரர் எனும் திருநாமம் வந்ததாகக் கூறப்படுகின்றது.
# திருக்காட்டுப்பள்ளி ஆரண்யேஸ்வரர் கோயில்

## தலச் சிறப்புகள்

- இத்தலத்திலுள்ள விநாயகர் மிகவும் விசேடமானவர். ஒரு சாபத்தால் நண்டு வடிவம் எடுத்த கந்தர்வனால் வழிபடப்பட்டவர் இவர். எனவே இவர் "நண்டு விநாயகர்" என்று அழைக்கப்படுகிறார்.
# திருக்காட்டுப்பள்ளி ஆரண்யேஸ்வரர் கோயில்

## அமைவிடம்

காவிரி வடகரை தலமான திருவெண்காடு கோயிலிலிருந்து 1.3 கி.மீ தொலைவில் பார்த்தன்பள்ளி என்னும் ஊரில் இக்கோயில் அமைந்துள்ளது.
சீர்காழியில் இருந்து தரங்கம்பாடி செல்லும் முக்கிய சாலையில் அல்லிவிளாகத்தில் இருந்து ராதாநல்லூர் வழியே திருவெண்காடு செல்லும் பாதையில் பார்த்தன்பள்ளி உள்ளது.
இவ்வூரில் தான் 108 திவ்ய தேசத் திருத்தலங்களுள் ஒன்றான தாமரையாள் கேள்வன் கோயில் அமைந்துள்ளது.
# மாப்பசான்

**ஆன்றி ரெனே ஆல்பர்ட் கை டி மாப்பசான்** (*Henri René Albert Guy de Maupassant*, பிரெஞ்சு பலுக்கல்: gi d(ə) mo.pa.ˈsɑ̃ ; 5 ஆகத்து 1850 – 6 சூலை 1893) 19 -ஆம் நூற்றாண்டின் புகழ் பெற்ற சிறுகதை எழுத்தாளர். பிரான்சு நாட்டைச் சேர்ந்த இவர் நவீன சிறுகதை இலக்கிய முன்னோடிகளுள் ஒருவராய்க் கருதப்படுகிறார்.ஃபிரான்சின் வடக்கில் உள்ள நார்மாண்டியிலுள்ள துறைமுக நகரம் ஒன்றில் 1850-இல் மாப்பசான் பிறந்தார். இவரது 13 ஆம் வயதில் இவரின் பெற்றோரிடையே மணமுறிவு ஏற்பட்டது. மாப்பசானின் தாய் இலக்கிய அறிவும் ஆர்வமும் உடையவர்.  
பட்டப்படிப்பு முடித்த மாப்பசான் பெர்சியாவிக்கு எதிரான ஃபிரெஞ்சுப் போரில் பங்கேற்றார். பின்னர் ஃபிரெஞ்சு அரசில் எழுத்தராய்ப் பணியமர்ந்த மாப்பசான் நாளிதழ்களில் எழுதத் தொடங்கினார். இவரைப் போன்று தமிழகத்தின் நவீன சிறுகதை இலக்கியப் படைப்புகளுக்கு முன்னோடியாகத் திகழ்ந்த ஜெயகாந்தன் தமிழ்நாட்டின் மாப்பசான் என்று அழைக்கப்படுகிறார்
# ஒரு தலம், ஒரு பாடல், ஒரு நயம் (நூல்)

**ஒரு தலம், ஒரு பாடல், ஒரு நயம்** என்னும் நூல் சுகி. சிவம் என்பவரால் கல்கி இதழில் 1995-ஆம் ஆண்டு ஆகத்து முதல் கிழமைதோறும் தொடராக எழுதப்பட்ட 21 கட்டுரைகளின் தொகுப்பாகும். இக்கட்டுரைகள், பொறுக்கு மணியாகச் சில தலங்களை எடுத்துக்கொண்டு அவற்றின் திருத்தலச் சிறப்பு, தீர்த்தச் சிறப்பு, மூர்த்திச் சிறப்பு இவற்றோடு ஆழ்வார்கள், நாயன்மார்கள் முதல் அண்மைக் காலத்து வள்ளலார், பட்டினத்து அடிகள், கண்ணதாசன் உட்பட பலரும் பாடிப் பரவியிருக்கும் இலக்கியச் சிறப்பையும் இணைத்து எழுதப்பட்டிருக்கின்றன. இக்கட்டுரைகளின் சுருக்கம் வருமாறு:-
# ஒரு தலம், ஒரு பாடல், ஒரு நயம் (நூல்)

## ஒரு தலம் ஒரு பாடல் ஒரு நயம்

திருச்சிராப்பள்ளியில் உள்ள மலைக்கோட்டையில் **மட்டுவார்குழலி உடனுறை தாயுமானவர்** கோவில்கொண்டிருக்கிறார். ஆனால் இக்கோவில் காலத்தால் முந்திய தாயுமானவர் பெயரால் அழைக்கப்படாமல் உச்சிப்பிள்ளையார் கோவில் என அழைக்கபடுகிறது. மகப்பேற்றை ஈன இருந்த பெண்ணுக்குக் காவிரியில் பெருக்கெடுத்த வெள்ளத்தால் அவளுக்கு உடனிருந்து அவள் தாயால் உதவ முடியவில்லை. அப்பொழுது சிவனே அவள் தாயாக வந்து மகப்பேறு பார்த்தார் என்னும் தொன்மத்தையும் சாரமா முனிவர் கொணர்ந்த செவ்வந்தி மலரை உறையூர்ப் பராந்தக சோழன் கவர்ந்துகொண்டதால், தாயுமானவர் மேற்கு திசையில் இருக்கும் உறையூரை கடிந்துநோக்க அங்கே மண்மழை பெய்தது என்பது தொன்மம். இம்மலையைப் பற்றிய திருஞானசம்பந்தரின் பின்வரும் தேவாரப் பாடல் கற்பனை நயம்மிக்கது:-  
நன்றுடை யானை தீய திலானை
:நரைவெள் ளேறுடை யானை
::உமையொரு பாக முடையானைச்
சென்றடை யாததிரு வுடையானைச்
:சிராப்பள்ளிக் குன்று டையானைக்
::கூறவென் னுள்ளம் குளிரும்மே!
# ஒரு தலம், ஒரு பாடல், ஒரு நயம் (நூல்)

## சிங்கமும் வணங்கும் சிங்கவேள் குன்றம்!

இரணியகசிபு பகலிலோ இரவிலோ, மண்ணிலோ விண்ணிலோ, உள்ளிலோ வெளியிலோ, மனிதராலோ விலங்காலோ, ஆயுதத்தாலோ நெருப்பாலோ தனக்கு மரணம் வரக்கூடாது என வரம் பெற்றவன். அதனால் தனக்கு மரணம் இல்லை என ஆணவம்கொண்டு தன்நாட்டு மக்கள் நாராயண மந்திரத்திற்குப் பதிலாக “ஓம் இரண்யாய நமஹ” எனத் தன்னைத் தொழும் மந்திரத்தையே ஓத வேண்டும் உத்தரவிட்டான். ஆனால் அவன் மகனும் திருமாலிடம் சரணகதி அடைந்தவனுமாகிய பிரகலாதன் மறுத்தான். இருவருக்கும் இடையில் நடந்த வாக்குவாதத்தில் பகலும் இரவும் இணையும் அந்தி வேளையில், வாசல் நிலைப்படியில், மனித உடலும் சிங்கமுகமும் கொண்ட நரசிம்மர் என்னும் சிங்கவேள் தனது விரல்நகத்தால் கொன்றார். ஒரே நேரத்தில் பகைவனான இரணியனுக்குச் சூரியனாகவும் பக்தனான பிரகலாதனுக்குச் சந்திரனாகவும் திகழ்ந்த சிங்கப்பெருமானைத் திருமங்கையாழ்வார் பின்வருமாறு பாடுகிறார்:  
அங்கண் ஞால மஞ்ச அங்கோரளி அரியா யவுணன்  
பொங்கா கம்வள் உகிரால் போழ்ந்த புனித னிடம்  
பைங்கணா னைக்கொம் புகொண்டு பக்தி மையால் அடிக்கீழ்ச்  
செங்கணா ளியிட்டி றைஞ்சும் சிங்க வேள் குன்றமே!  
இச்சிங்கவேள் குன்றம் ஆந்திர மாநிலத்தில் உள்ள கர்நூல் மாவட்டத்தின் சிரவேல் வட்டத்தில் நந்தியால் என்னும் ஊரிலிருந்து முப்பத்தேழு மைல் தொலைவில் உள்ளது. இவ்வூரில் கருடன் தவமிருந்ததால் கருடாத்திரி என்றும் சோமுகனிடமிருந்து திருமால் வேதத்தை மீட்டதால் வேதாத்திரி என்றும் இரண்யவதம் நிகழ்ந்ததால் வீரஷேத்திரம் என்றும் ஆச்சரியமான குகை இருப்பதால் அகோபிலம் என்றும் இவ்வூர் அழைக்கப்படுகிறது.  
இங்கே பாவநாசினி புண்ணிய தீர்த்தம், இந்திர தீர்த்தம், நரசிம்ம தீர்த்தம், கஜதீர்த்தம், பார்க்கவ தீர்த்தம் என்னும் ஐந்து நீர்நிலைகள் உள்ளன. இங்குள்ள குடைவரைக் கோயிலில் **செஞ்சு லட்சுமி உடனுறை உக்கிர நரசிம்மர்** எழுதருளி உள்ளார். இங்கே பின்வரும் பதினொரு நரசிம்மச் சிலைகள் இருக்கின்றன:
1. காரஞ்ச நரசிம்மர்
1. ஸ்தம்ப நரசிம்மர்
1. ஜ்வாலா நரசிம்மர்
1. கார்கோட நரசிம்மர்
1. சத்தரவட நரசிம்மர்
1. யோக நரசிம்மர்
1. பாவன நரசிம்மர்
1. பார்கவ நரசிம்மர்
1. மாலோல நரசிம்மர்
1. பிரஹ்லாத நரசிம்மர்
1. யோகானந்த நரசிம்மர்
# ஒரு தலம், ஒரு பாடல், ஒரு நயம் (நூல்)

## எமனை உதைக்கலாம் வாருங்கள்!

பதினாறு வயதே நிரம்பிய மார்க்கண்டேயனைக் காலன் கைப்பற்ற வருகிறான். மார்க்கண்டேயன் சிவனைச் சரணடைகிறான். அவனுக்காகக் காலனைச் சிவன் கொன்றார். அதனால் அவர் **காலசம்ஹார மூர்த்தி** என அழைக்கப்பட்டார். இந்நிகழ்ச்சி நடந்த இடம் நாகப்பட்டினம் மாவட்டத்தில் தரங்கபாடிக்கும் சீர்காழிக்கும் இடையில் கிழக்குக் கடற்கரைச் சாலையில் அமைந்துள்ள திருக்கடையூர் என்னும் **திருக்கடவூர்** ஆகும். இது வீரட்டானம் என்னும் வீரவிளையாடல்கள் நடைபெற்ற எட்டு இடங்களில் ஒன்றாகும். பாற்கடலைக் கடைந்து எடுத்த அமுதக்குடம் இறுகிய லிங்கம் இவ்வூரில் அமைந்திருப்பதால் இத்தல மூர்த்திக்கு அமிர்தகடேசுவரர் என்னும் கலயநாயனார் எனப் பெயர். அவருக்குக் குங்கிலியப் பணி செய்த குங்கிலியக்கலய நாயனார், **உய்யவந்த தேவர்** ஆகியோர் பிறந்ததும் இவ்வூரே. பிரமனுக்கு ஞானத்தின் வரம்பு மோனம் என்பதைச் சிவன் உணர்த்திய பொழுது வில்வம் முளைத்ததால், இவ்வூருக்கு **வில்வாரண்யம்** என்றும் பெயர். தமிழில் **வில்வங்காடு** என்பர். அங்குள்ள அம்பிகையை வழிபட்டுப் பாடப்பட்ட பாடல்களே அபிராமி அந்தாதி ஆகும். பாற்கடல் நஞ்சை அருந்திய சிவனது கண்டத்தில் தன்கையை வைத்து அந்நஞ்சை அமுதாக்கியவள் இவ்வூர் அபிராமி என்கிறது அபிராமி பட்டர் எழுதிய அந்தாதி. அப்பாடல் வருமாறு:  
:பொருந்திய முப்புரை செப்புரை
::செய்யும் புணர்முலையால்
:வருந்திய வஞ்சி மருங்குல்
::மனோண்மணி வார்சடையோன்
:அருந்திய நஞ்சமு தாக்கிய
::அம்பிகை அம்புயமேல்
:திருந்திய சிந்தரி அந்தரி
::பாதமென் சென்னியதே!
# ஒரு தலம், ஒரு பாடல், ஒரு நயம் (நூல்)

## நாறும் பூ நாதரே

திருநெல்வேலி மாவட்டத்தில் உள்ள வீரவநல்லூரில் இருந்து 7 கிலோமீட்டர் தொலைவில் தாமிரபரணி ஆற்றாங்கரையில் அமைந்திருக்கிறது திருப்புடைமருதூர் என்னும் சிற்றூர். மருத மரத்தின் புடை ஒன்றில் மருதீசுவரர் என்னும் சிவலிங்கம் அமைந்திருந்து என்னும் தொன்மத்தின் அடிப்படையில் திருப்புடையை உடைய மருதமரம் இருக்கும் ஊர் என்பதன் சுருக்கமாகத் திருப்புடை மருதூர் என அழைக்கப்படுகிறது. இதனைத் தென்திசையில் இருக்கும் காசி என்னும் பொருளில் தட்சிணகாசி என வடமொழியில் அழைப்பர். கி.பி. ஐந்தாம் நூற்றாண்டில் கட்டப்பட்ட இங்குள்ள **கோமதி அம்மை உடனுறை மருதீசுவரர் என்னும் நாறும்பூநாதர்** கோயிலுக்கு ஐந்து சுற்றுகள் உண்டு. மூன்றாவது சுற்றில் கோபுரம் அமைந்திருக்கிறது. கோபுரத்தின் உட்சுவரில் உள்ள ஓவியங்களும் மரச்சிற்பங்களும் கலைவரங்கள்.  
தேவகுருவின் ஆசியை இழந்த இந்திரன், பிரம தண்டத்தைப் பிந்தொடர்ந்து இங்கு வந்து மருத மரத்தின் பொந்தில் இருந்த மருதீசுவரரை வணங்கினான். அவனைத் தேடிவந்த இந்திராணியும் அவரை வணங்கி நதிக் கரையில் மோட்சம் பெற்றனர். அதனால் இந்நதி நீருக்கு சுரேந்திர மோட்ச தீர்த்தம் என்கிறது இத்தலபுராணம்.  
ஆற்றின் மறுகரையில் நடந்துவந்த கருவூர் சித்தர், இக்கரைக்கு வர இயலாவண்ணம் ஆற்றில் வெள்ளம் பாய்ந்தது. அதனால் இத்தல இறைவனின் பெயரை அறியாத சித்தர் இறைவன் இருக்கும் இடத்தில் உள்ள மருதமரத்துப் பூக்களின் நாற்றத்தை நுகர்ந்து “நாறும் பூ நாதரே” என அழைத்தார். தன் பக்தன் தன்னை எப்பெயர் ஈந்து அழைத்தாலும் அப்பெயருடையவராக மாறிவிடும் இறைவன், கருவூராருக்கு உதவினார். இதனால் மருதீசுவரர் அந்நாள் முதல் நாறும்பூநாதர் என அழைக்கப்பட்டார். கருவூரின் குரலை இடப்பக்கம் சாய்ந்து செவிமடுத்ததால் இங்குள்ள சிவலிங்கம் 15 பாகை அளவு இடப்பக்கம் சாய்ந்து இருக்கிறது. இக்கதையை **பட்டினத்தார்** பின்வருமாறு பாடுகிறார்:-  
தான்சாயும் வெள்ளி மலைக்கரசே நின்கழலை நம்பினேன்  
ஊன்சாயும் சென்ம மொழிந்திருவாய் கருவூரா னுக்காய்  
மான்சாயும் செங்கை மழுவலம்சாய் வளைந்த கொன்றை  
தேன்சாய நல்லநல்ல திருமேனி சாய்ந்தசிவக் கொழுந்தே!
# ஒரு தலம், ஒரு பாடல், ஒரு நயம் (நூல்)

## மடிமீதிருக்கும் மலைவாசி!

பழநி மலையில் பல்வேறு சித்தர்களின் கால்பட்டதால் அம்மலை **சித்தன் வாழ்வு** எனப்படுகிறது. இங்கு அடங்கிய உள்ள போகர் என்னும் சித்தரின் தலைவர் **சித்தநாதன்** எனப்படுகிறார். இவர் ஒன்பது நஞ்சுகளை ஒருங்கிணைத்து உருவாக்கிய சிலையான தண்டபாணி இவ்வூரில் உறையும் இறைவர் ஆவார். இவரை சங்க இலக்கியம் **கடியுண் கடவுள்** என்கிறது. புதிதாக விளைந்த நெல்லை தைப்பூச நாளில் உழவர்கள் காவடியாகச் சுமந்துவந்து படைக்க, முருகன் அவற்றை கடித்து உண்டு பார்ப்பார் என்பதால் இப்பெயர் அவருக்கு வழங்கப்படுகிறது. அவ்வழக்கின் தொடர்ச்சியாக இன்றும் பக்தர்கள் தைபூச நாளன்று பாதயாத்திரையாக வந்து முருகனைத் தொழுகிறார்கள்.  
அகத்தியர் ஆணைப்படி சிவகிரி, சத்திகிரி என்னும் இருமலைகளையும் காவடியில் வைத்து எடுத்துவந்த இடும்பன், இளப்பாற இங்கிருந்த நெல்லிக்காட்டில் வைத்தான். சிவகரியில் உள்ள குரா மரத்தடியில் குமரன் அமர, இடும்பனால் தனது காவடியைத் தூக்க முடியவில்லை. போருக்கு வந்த இடும்பனை, முருகன் வதைத்தார். அவனை இடும்பியின் வேண்டுகோளுக்கு இணங்கி இடும்பனை முருகன் உயிர்பித்தார். இடும்பனைப் போலவே தன்பக்தர்கள் காவடி சுமந்துவர, இடும்பன் அவ்வூருக்கு காவல் தெய்வமாக இருக்குமாறு முருகன் பணித்தார் என்பது தொன்மம். இவர் உறையும் கோயிலைக் கட்டியவர் சேரமன்னன் என்கிறது இவ்வூர் தலபுராணம்.  
கைலாயத்தில் நாரதர் கொண்டுவந்த பழத்தால் ஏற்பட்ட பிரச்சனையில், சினம்கொண்ட முருகன் இங்குவந்து குடியேற, “ஞானப் பழம் நீ” என பார்வதி அழைக்க இத்தலம் பழநி ஆனது என்கிறது இவ்வூரின் தலபுராணம். **பழனம்** என்னும் வயல்கள் நிறைந்தது பழநி என்பது அறிஞர்கள் கருத்து. **பொதினி** என்னும் பெயர் மருவி "பழநி" ஆனது என்கிறது ஓர் ஆய்வு. நக்கீரர் தனது திருமுருகாற்றுப்படையில் இவ்வூரை திருவாவினன்குடி எனக் குறிக்கிறார். பழநி மலை என்பதை "பழ நிமலை" எனப் பிரித்து குற்றமற்ற பார்வதியின் மடியில் பிறந்த பெருமானே முருகன் எனப் பொருள் கூறுவார் கிருபானந்த வாரியார்.  
இவ்வூரைப் பற்றி **பழநிப் பிள்ளைத் தமிழ்**, **பழநித் திருவாயிரம்** ஆகிய சிற்றிலக்கியங்கள் உட்பட 1274 பாடல்கள் வண்ணச்சரபம் தண்டபாணி சுவாமிகள் பாடியிருக்கிறார். **பழனாபுரி மாலை** உள்ளிட்ட பல சிற்றிலக்கியங்களை மாம்பழக்கவிச்சிங்க நாவலர் பாடியுள்ளார். பாம்பன் சுவாமிகள் என்னும் குமரகுருதாச சுவாமிகள் தான் எழுதிய குமாரஸ்தவத்தில் பழநியைப் பற்றி பத்து சருக்கங்கள் பாடியுள்ளார். அருணகிரிநாதர் தனது திருப்புகழில் பழநியைப் பற்றிப் பல பாடல்களைப் பாடியுள்ளார். அவர் திருவேரகத்தைப் பற்றிய திருப்புகழிலிலும் பழநியைப் பற்றிப் பாடிய திருப்புகழ் பாடல் வருமாறு:  
:அருணதள பாதபத்ம மதுநிதமு மேதுதிக்க
:அரியதமிழ் தானளித்த அயில்வீரா!
:அதிசயமநே கமுற்ற பழநிமலை மீதுதித்த
:அழகதிரு வேரகத்தின் முருகோனே!
# ஒரு தலம், ஒரு பாடல், ஒரு நயம் (நூல்)

## 'கோழிக்குத் தெரிந்தது கோமதிக்குத் தெரியாதா?’

பூகைலாயம், புன்னைவனம், சீராசபுரம், சீராசை, வாராசைபுரம், கூழைநகர் எனப் பெயர் பெற்ற சங்கரன்கோவில் என்னும் ஊர், திருநெல்வேலி மாவட்டத்தில் உள்ளது. இங்கு **கோமதி அம்மன் உடனுறை சங்கரநயினார்** கோயில் கொண்டுள்ளார். இவர் மனோன்மணி என்னும் சக்தியையுடைய **சங்கரலிங்கர்** எனவும் புற்றிலிருந்து வெளிப்பட்டதால் **வான்மீகநாதர்** எனவும் அழைக்கப்படுகிறார். அக்கோயிலுக்கு ஒன்பது நிலைமாடங்களும் 125 அடி உயரமும் உள்ள ராஜகோபுரத்தை 900 ஆண்டுகளுக்கு முன்னர் உக்கிரமப் பாண்டியர் கட்டியிருக்கிறார். கோயிலின் கிழக்குப் பிரகாரத்தில் வலது தூணில் உக்கிரமப் பாண்டியன் சிலையும் இடது தூணில் உமாபதி சிவாச்சாரியார் சிலையும் உள்ளன. மகாமண்டபத்தைச் சுற்றி சிற்பச் செறிவுமிக்க சிறுசிறு உருவங்கள் உள்ளன.  
சங்கன், பதுமன் என்னும் பாம்பு அரசர்கள் இருவர் அரி பெரியவரா, அரன் பெரியவரா எனச் சண்டையிட்டனர். அவர்களுக்கு அரியும் அரனும் ஒன்றே என விளக்க சங்கரரும் நாராயணரும் ஒற்றை உடம்பில் தோன்றினர். அவரே சங்கர நாராயணர் என இவ்வூரில் வணங்கப்படுகிறார். இறைவனின் சங்கரநாராயணத் தோற்றத்தைக் காண விரும்பிய பார்வதி ஆடி மாதத்தில் இவ்வூரில் தவம் புரிந்தாள். அதுவே ஆடித் தபசாக இப்பொழுதுக் கொண்டாட்டப்படுகிறது. பார்வதி தவமிருக்கும் பொழுது இவ்வூரில் தேவர்கள் புன்னை மரங்களாக நின்று பூமாரிப் பொழிந்தனர். தேவப்பெண்கள் பசுவாக வந்து பால்மாரிப் பெய்து அம்மையப்பனை வழிபட்டனர். இவ்வாறு **ஆ** என்னும் பசுகள் சூழ அம்மையும் அப்பனும் இருப்பதால் **ஆவுடையம்மன்**, **ஆவுடையப்பன்** என இறைவியும் இறைவனும் அழைக்கப்படுகின்றனர். **கோ** என்னும் பசு சூழ இருந்ததால் அம்மை கோமதி அம்மன் என அழைக்கப்படுகிறார். இறைவன், இறைவி, தேவர், தேவப்பெண்கள் என கைலாயத்தில் உள்ள அனைவரும் இங்கு எழுந்தருளி இருப்பதால், இவ்வூர் **பூகைலாயம்** எனப்படுகிறது என்கிறது இவ்வூர் தலபுராணம்.  
கோழி தனது இறகுகளுக்குள் தன் குஞ்சுகளை மறைத்து, கழுகிடமிருந்து அவற்றைக் காப்பதுபோல, எமனிடமிருந்து கோமதி அம்மை தம்மைக் காக்க வேண்டும் என்கிறார் அழகிய சொக்கநாதர் பின்வரும் பாடலில்:  
:கேடாவரும் நமனைக்கிட் டவரா தேதூரப்
:போடாயென் றோட்டியுன்றன் பொற்கமலத் தாள்நிழற்கீழ்
:வாடாவென அழைத்துவாழ் வித்தாலம் மாயுனைக்
:கூடாதென் றார்தடுப்பார் கோமதித்தாய் ஈஸ்வரியே.
# ஒரு தலம், ஒரு பாடல், ஒரு நயம் (நூல்)

## அன்புக்கு எதற்கு அளவு?

வடவாறு, வெட்டாறு, வெண்ணாறு, குடமுருட்டி, காவிரி ஆகிய ஐந்து ஆறுகளும் பாயும் இடம் **ஐயாறு** என்பது புவியியல். சூரியபுட்கரணி, சந்திரபுட்கரணி, கங்கை, பாலாறு, நந்தி தீர்த்தம் ஆகிய ஐந்து தெய்விக நதிகளும் கலக்கும் இடம் ஐயாறு என்பது தொன்மம். இவ்விடம் தஞ்சாவூர் மாவட்டத்தில் உள்ள திருவையாறு ஆகும். ஐயாறு பாயும் இடத்தில் எழுந்தருளி இருக்கும் இறைவனுக்கு **ஐயாறப்பன்** என்பது பெயர். இவரை வடமொழியில் **பஞ்சநதீஸ்வரர்** எனவும் மணிபிரளவத்தில் **பஞ்சநதிவாணர்** எனவும் அழைப்பர். அம்மைக்கு **அறம்வளர்த்தநாயகி** எனப் பெயர். இவரை வடமொழியில் **தர்மசம்வர்த்தினி** என்பர். **அஞ்சலை**, **உலகுடைநாச்சியார்** என்பன அவருக்கு வழங்கப்படும் வேறு பெயர்கள். இவ்வம்மனையும் அய்யனையும் இந்திரன், வாலி, இலக்குமி ஆகியோர் வழிபட்டனர் எனபதும் சுந்தரும் சேரமான் பெருமாள் நாயனாரும் அக்கரையில் உள்ள திருக்கண்டியூரிலிருந்து இக்கரையில் உள்ள திருவையாறுக்கு வருவதற்காக பெருக்கெடுத்து ஓடிய காவிரி நீர் சுவராக நின்று பாதை விட்டது என்பதும் தொன்மம். திருநாவுக்கரசர், திருஞானசம்பந்தர், சுந்தரர் ஆகிய மூவரும் தத்தம் தேவராங்களும் மாணிக்கவாசகர் தமது திருவாசகத்திலும் இவ்விடத்தைப் பற்றிப் பாடியுள்ளனர்.  
பங்குனி மாதத்தில் திருக்கண்டியூரார் நகைகள் வழங்க, திருப்பழனத்தினர் பழங்கள் வழங்க, திருப்பூந்துருத்தியினர் பூக்கள் வழங்க, திருச்சோற்றுத்துறையினர் சோறு வழங்க, திருநெய்தானத்தினர் நெய் வழங்க, திருவேதிக்குடியிலிருந்து வேதியர் வர திருமழப்பாடியில் நந்திதேவருக்கு நடைபெறும் திருமணத்தை நடத்திவைக்க ஐயாறப்பன் கிளம்பும் நந்திதேவர் திருமண விழாவும் சித்திரைத் திருவிழாவும் இவ்வூரின் பெருவிழாகள்.  
திருநாவுக்கரசருக்கு ஆடி அம்மாவாசை நாளில் **கையிலைநாதர்** நேரில் காட்சிதந்து முக்தி அளித்தார் என்னும் தொன்மத்தின் அடிப்படையில் ஆடி அம்மாவாசை இன்றும் இங்கு சிறப்பாகக் கொண்டாடப்படுகிறது. இங்கு கையிலைநாதரைக் கண்டதாகக் கருதி நாவுக்கரசர் பாடிய பாடல்களில் ஒன்று வருமாறு:  
:வளர்மதி கண்ணி னானை
:: வார்குழ லாளொடும் பாடிக்
:களவுப டாததொர் காலம்
::காண்பான் கடைக்கண் நிற்கின்றேன்
:அளவுப டாத்தொர் அன்போடு
::ஐயாறடை கின்ற போது
:இளமனம் நாகு தழுவி
::ஏறு வருவன கண்டேன்
:கண்டேன வர்திருப் பாதம்;
::கண்டறி யாதன கண்டேன்.
# ஒரு தலம், ஒரு பாடல், ஒரு நயம் (நூல்)

## இயற்கை நடத்தும் இறைவழிபாடு!

திருமால் இருக்கும் வைணவத் திருத்தலமான திருமாலிருஞ்சோலை என்னும் அழகர் கோவில் உள்ள அழகர் மலை, முருகன் இருக்கும் கெளமாரத் திருத்தலமான பழமுதிர்சோலையாகவும் திகழ்கிறது. இங்குள்ள திருமாலுக்கு அழகுமலையான் எனப்பெயர். இதனை சமசுகிருதத்தில் சுந்தரராஜப் பெருமாள் என்பர். இவரை பெரியாழ்வார், ஆண்டாள், திருமங்கையாழ்வார், பூதத்தாழ்வார், பேயாழ்வார், நம்மாழ்வார் ஆகியோர் பாடியுள்ளனர்.  
சிலப்பதிகாரம் இங்குள்ள பொய்கையை சரவணம் என்கிறது. பரிபாடல், நக்கீரரின் திருமுருகாற்றுப்படை, அருணகிரிநாதரின் திருப்புகழ் ஆகிய இலக்கியங்கள் இங்குள்ள முருகனையும் சிலம்பாறு உள்ளிட்ட இயற்கையையும் போற்றிப் புகழ்கின்றன. அருணகிரிநாதர் தன்னுடைய திருப்புகழில் பின்வருமாறு பாடுகிறார்:  
:அகரமுமாகி அதிபனுமாகி அதிகமுமாகி அகமாகி
::அயனெனவாகி அரியெனவாகி அரனெனவாகி அவர்மேலாய்
:இகரமுமாகி எவைகளுமாகி இனிமையுமாகி வருவோனே
::இருநிலம்மீதி லெளியனும்வாழ வெனதுமுன்னோடி வரவேண்டும்
:மகபதியாகி மருவும்வலாரி மகிழ்களிகூரும் வடிவோனே
::வனமுறைவேடன் அருளிய்பூசை மகிழ்கதிர்காம முடியோனே
:செகுகணசேகு தகுதிமிதோதி திமியெனவாடும் மயிலோனே
::திருமளவான பழமுதிர்சோலை மலைமிசைமேவு பெருமாளே!
# ஒரு தலம், ஒரு பாடல், ஒரு நயம் (நூல்)

## அற்புதம் நிகழ்த்தும் கற்பக விநாயகர்!

விநாயகர் நடனமாடியதைக் கண்டு எள்ளல் சிரிப்பை உதிர்த்தான் சந்திரன். அதனை அறிந்த விநாயகர், அவன் ஒவ்வொரு கலையாகத் தேய வேண்டும் என சாபமிட்டார். சந்திரன் மன்னிப்புக் கோர, வளர்பிறைச் சதுர்த்தியில் அவனைக் காண்போர் வீண்பழியிலிருந்து விடுபடுவர் என விநாயகர் விமோசனம் அழித்தார். அந்நாளை விநாயகர் சதுர்த்தியாகக் கொண்டாடப்படுகிறது என்பது தொன்மம்.  
சிறுத்தொண்ட நாயனார், பரஞ்சோதி என்னும் பெயரினராக நரசிம்மவரம பல்லவன் படையில் தளபதியாக இருந்தார். அவர் வாதாபிப் போரில் வென்று திரும்பி வரும்பொழுது சாளுக்கிய நாட்டில் இருந்து விநாயகர் சிலையொன்றை எடுத்துவந்தார் என்பது வரலாறு. அதனாலேயே விநாயகர் கோவிலில் புதுச்சிலை வைக்காமல் மற்றொரு கோயிலிருந்து திருடி வந்து வைக்கும் வழக்கு ஏற்பட்டது என்பது ஆய்வு. இவ்வாறு திருட முடியாதவாறு சிவகங்கை மாவட்டம் பிள்ளையார்பட்டியில் பிள்ளையார் உருவம் புடைப்புச் சிற்பமாக இருக்கிறது. இப்பிள்ளையாருக்கு பின்வரும் பத்துப் பெயர்கள் உள்ளன:
1. தேசி விநாயகர்
1. கற்பக விநாயகர்
1. கற்பக மூர்த்தி
1. கற்பகப் பிள்ளையார்
1. வரத கணபதி
1. கற்பகக் களிறு
1. கணேசன்
1. கணேச புரேசன்
1. மருதங்கூர் அரசு
1. மருதங்கூர் ஈசன்  
குடைவரைக் கோயிலில் **திருவீங்கைக்குடி மகாதேவர்** என்னும் சிவனும் **சிவகாமி** என்னும் அம்மையும் உள்ளனர். எடுத்துக்கட்டப்பட்ட கோயிலில் **மருதங்குடி நாயனார்** என்னும் சிவனும் **வாடாமலர்மங்கை** என்னும் அம்மையும் உள்ளனர்.  
இங்குள்ள தெய்வங்கள் மீது, தேசி விநாயகப்பிள்ளையார் ஒருபா ஒருபது, வாடாமலர்மங்கை பதிகம், மருதீசர் பதிகம், கற்பகவிநாயகர் பதிற்றுப் பத்தந்தாதி ஆகிய சிற்றிலக்கியத்தை ராய. சொக்கலிங்கம் பாடியுள்ளார். கண்ணதாசன் பின்வரும் அறுசீர் கழிநெடிலடி ஆசிரிய விருத்தத்தைப் பாடியிருக்கிறார்:  
:அற்புதக் கீர்த்தி வேண்டின்
::ஆனந்த வாழ்க்கை வேண்டின்
:நற்பொருள் குவிதல் வேண்டின்
::நலமெலாம் பெருக வேண்டின்
:கற்பக மூர்த்தித் தெய்வக்
::களஞ்சியம் இருக்கை சென்று
:பொற்பதம் பணிந்து பாரீர்!
::பொய்யில்லை கண்ட உண்மை
# ஒரு தலம், ஒரு பாடல், ஒரு நயம் (நூல்)

## சித்தம் கவர்ந்த சித்தர் மலை!

திருமூலர் குரு; காலாங்கி நாதர் சீடர். திருமூலர் இளைஞர்; காலாங்கி நாதர் கிழவர். ஒருநாள் கருகிக்போன உணவை உண்ட காலாங்கிநாதக் கிழவர், திருமூலரைவிட இளைஞராகி விட்டார் என்பது தொன்மம். இந்நிகழ்வு நடந்தாதாக் கருதப்படும் இடம், சேலத்திற்கு மேற்கே 15 கி.மீட்டர் தொலைவில் இருக்கும் இளம்பிள்ளை என்னும் ஊர் ஆகும். கலிங்கத்தில் இருந்து வந்த்தாகக் கருதப்படும் இக்காலாங்கிநாதர் சமாதி அடைந்த திருக்கோயிலே சித்தர்மலை எனப்படுகிறது. இது கஞ்சமலையின் அடிவாரத்தில் இருக்கிறது. இங்குள்ள இறைவனுக்கு சித்தேஸ்வரர் எனப் பெயர்; கஞ்சமலை சித்தர் எனவும் அழைப்பர். கோயிலைச் சுற்றி பொன்னி ஆறு சித்தர் சிற்றருவி ஓடுகிறது. இம்மலை பற்றிய பழம்பாடல் வருமாறு:  
:அவனிதனில் அட்டாங்கம் அணிமாதி சித்தியால்
::அங்கங்கு விளையாடியே
:::அருமைக்கரு முகில்சூழும் அழகான கஞ்சமலை
::::அதில்வச மாக எண்ணி
:கவின்மிக்க கருநெல்லி கருவாழை கருநொச்சி
::கருங்காடு வாசமாகி
:::காசினியில் ஏற்றமிகு கஞ்சமலை மேற்கதாய்
::::கருணையுடன் வில்வ மருகில்
:பலவினைகள் அழிவுற பலர்கண்டு தொழுதெழ
::பட்சம்வைத் தாள்வதற்கு
:::பாலருடன் கூடிகுழ லூதிவிளை யாடியடி
::::பட்டிங்க மர்ந்த தேவா
:தவமுனிவர் பாமரர்கள் அமாவாசைக் கூட்டமாய்
::தாந்தொழுகும் காந்தல்நதி
:::வாழ்சத்து சித்தான பரமானந்த தெய்வமே
::::சித்தீஸ்வரக் கடவுளே!
# ஒரு தலம், ஒரு பாடல், ஒரு நயம் (நூல்)

## கொக்கின் கீழே குயில்!

அட்சம் என்னும் வடசொல்லுக்கு விழி என்று பொருள். எனவே கரியவிழிகளை உடைய அம்பிகையை **கருவிழியாள்**, **கருங்கண்ணி** எனவும் பெரியவிழிகளை உடைய அம்பிகையை **பெருவிழியாள்**, **முட்டைக்கண்ணி** எனவும் கயலைப் போன்ற விழிகளை உடைய அம்பிகையை **கயல்விழியாள்**, **கயற்கண்ணி** எனவும் காமம்துலங்கும் விழிகளை அம்பிகையை **காமவிழியாள்** எனவும் அழைக்கிறோம். அவர்களை வடமொழியில் முறையே **நீலாயதாட்சி**, **விசாலாட்சி**, **மீனாட்சி**, **காமாட்சி** என அழைப்பர். இவர்களுள் காமாட்சி என்னும் காமவிழியாள் கோயில் கொண்டுள்ள இடம் காஞ்சிபுரம் ஆகும். அங்குள்ள சிவாலயங்களில் அம்மன் கோவில் கிடையாது. அனைத்துச் சிவாலயங்களுக்கும் காமாட்சியே அம்மன்; காமாட்சி அம்மன் கோயிலே அனைத்துச் சிவாலங்களுக்கும் அம்மன் கோயில். கண்களை இழந்த சமயக் குரவர் சுந்தரர் காஞ்சி காமாட்சி கோயிலுக்கு வந்து தனது இடதுகண் பார்வையைப் பெற்றார் என்பது தொன்மம். ஆகாசபூபதி என்னும் அரசர் காலத்தில் காஞ்சியில் காமாட்சி பொன்மழை பெய்வித்தார் என்பது மற்றொரு தொன்மம். இங்கு, குயில் போன்ற குரல்வளம் உடைய காமாட்சி தன்மீது கோபம்கொண்ட சிவனை, கோபத்தைத் துறந்து தன்னை ஏற்றுக்கொள்ளுமாறு கொக்கு என்னும் மறுபெயருடைய மாமரத்தின் கீழிருந்து தவம் செய்தார் என்னும் தொன்மத்தை அடியாகக் கொண்டு, காளமேகப் புலவர் பின்வருமாறு பாடுகிறார்:  
:மாக்கைக் கிரங்கும் குருகும்
::வளர்சக் ரவாகப் புள்ளும்
:தாக்கச் சாபம் குழைந்த
::தெவ்வா றுசக தலத்தை
:ஆக்கிப் பெருக்கித் திருவறச்
::சாலையி லன்ன மிட்டுக்
:காக்கைக் கொருகொக் கின்கீ
::ழிருக்கும் கருங்குயிலே
# ஒரு தலம், ஒரு பாடல், ஒரு நயம் (நூல்)

## குற்றாலத் தமர்ந்துறையும் கூத்தா!

மூன்று சிகரங்களை உடைய மலை இருக்கும் ஊர் என்பதனால் திரிகூடமலை என அழைக்கப்படும் குற்றாலத்தில் சிவன் குற்றாலநாதராக வீற்றிருக்கிறார். அவருகு திரிகூடநாதர் என்னும் பெயரும் உண்டு. குழல்வாய் மொழியம்மை என்பது அம்மனின் பெயர். தேனருவி, செண்பக அடவி என்னும் இடத்தில் செண்பக அருவி, பேரருவி, ஐந்தருவி என்னும் அருவிகள் இங்குள்ளன. மூலிகை வளம் உடைய குற்றால அருவியில் கொட்டும் நீர் நேரே தரையில் விழாமல், இடையில் உள்ள பாறையில் விழுந்து பொங்கி பின்னர் தரையில் விழுவதால் அவ்விடம் **பொங்குமாங்கடல்** எனப்படுகிறது. குறும்பலா இவ்வூர் கோயிலின் தலமரம். அப்பலாவைப் பற்றி திருஞானசம்பந்தர் குறும்பலாப் பதிகம் என்னும் செய்யுளை இயற்றி இருக்கிறார். வேதமே குறும்பலாவாக விளைகிறது என்பது தலபுராணம். இங்குள்ள கோயில் சங்கு வடிவத்தில் அமைந்துள்ளது. முன்னர் இது திருமாலின் கோயிலாக இருந்ததாகவும் அகத்தியர் வைணவர் வடிவில் வந்து திருமால் சிலையின் மீது கை வைத்து குறுக்கி அதனை சிவலிங்கம் ஆக்கிவிட்டார் என்று ஒரு கதை உண்டு. சிவன் நடனமாடும் ஐம்பெரும் அம்பலங்களில் ஒன்றான சித்திரசபை இங்கே இருக்கிறது. கங்கை வந்தபுரம், முனிக்குறுகும் பேரூர், வேதசக்தி பீடபுரம், வேதம் பூசித்தபுரம், ஞானம் பாக்கம், நன்னகரம், திருநகரம், விசேடபுரம், சிவமுகுந்தபுரம், முத்துவேலி, தேவகூடபுரம் என்பன குற்றாலத்தின் வேறு பெயர்கள். இவ்வூர் இறைவன் மீது மாணிக்கவாசகர் பாடிய திருவாசப் பாடல்:  
:உற்றாரை யான்வேண்டேன்
::ஊர்வேண்டேன் பேர்வேண்டேன்
:கற்றாரை யான்வேண்டேன்
::கற்பதுவு மினியமையுங்
:குற்றாலத் தமர்ந்துறையுங்
::கூத்தாவுன் குரைகழற்கே
:கற்றாவின் மனம்போலக்
::கசிந்துருக வேண்டுவனே.